《送李仲积北上》
元代·陈樵

图名当入朝，图利当入市。丘壑多贱贫，胡为久留此。

入市不图利，入朝不图名。不如丘壑间，逍遥抗高情。

白日从东来，忽焉向西没。急景易蹉跎，红颜坐消歇。

鼎鼎百年内，已过四十春。借问百年老，能有几何人。

纵使创还丹，可以长不老。志士惜分阴，立身亦不早。

回首望堂上，慈亲双鬓皤。得禄奉荣养，其如迟暮何。

绝裾固无取，负米良足美。违离膝下去，岂比荡游子。

峨峨黄金台，凤诏求贤材。君行会有遇，名成早归来。

作者简介：（1278—1365）元东阳人，字君采，号鹿皮子。幼承家学，继受经于程直方。学成不仕，隐居圁谷。性至孝。为文新逸超丽。有《鹿皮子集》。